นิด้าคาดเศรษฐกิจไทยปีนี้โตที่ 3.8%
นิด้า เชื่อนโยบายการเงินจะผ่อนคลายเพิ่มขึ้นทำให้ดอกเบี้ยนโยบายน่าจะลดลงอีก 2-3 ครั้ง เหลือ 1.25% ในสิ้นปี เพราะแรงกดดันเงินเฟ้อต่ำตามราคาน้ำมันลด
27 มี.ค. 2558

นิด้า เชื่อนโยบายการเงินจะผ่อนคลายเพิ่มขึ้นทำให้ดอกเบี้ยนโยบายน่าจะลดลงอีก 2-3 ครั้ง เหลือ 1.25% ในสิ้นปี เพราะแรงกดดันเงินเฟ้อต่ำตามราคาน้ำมันลด
นายยุทธนา เศรษฐปราโมทย์ อาจารย์ประจำคณะพัฒนาการเศรษฐกิจ สถาบันบัณฑิตพัฒนบริหารศาสตร์(นิด้า) กล่าวในการสัมมนาทางวิชาการหัวข้อ"จับชีพจรเศรษฐกิจไทย 9 เดือนข้างหน้า : ฟื้น หรือ ฟุบ" ว่า เศรษฐกิจไทยปีนี้ไม่ฟุบเหมือนปีที่แล้ว แต่คงไม่แข็งแรงนัก โดยปีนี้คาดว่าอัตราการเติบโตทางเศรษฐกิจ(จีดีพี)น่าจะโตที่ 3.8% ชะลอลงจาก 4.3% ที่เคยคาดไว้เมื่อปลายปีที่แล้ว ภายใต้สมมุติฐานเงินเฟ้อทั่วไปที่ 0% เงินเฟ้อพิ้นฐานที่ 1.5% และค่าเงินบาทอ่อนค่าลงไปแตะระดับ 33.7 บาท/เหรียญสหรัฐในช่วงปลายปีนี้ ขณะที่อัตราดอกเบี้ยนโยบายน่าจะลดลงได้อีก 2-5 ครั้งในครึ่งปีแรกและสิ้นปีนี้ดอกเบี้ยลดลงเหลือที่ระดับ 1.25% ก่อนจะปรับขึ้นใหม่ในปี 2559 
"จากการโตที่ต่ำกว่าคาดในปี 2557 ทำให้นโยบายการเงินมีแนวโน้มจะปรับตัวลงเพื่อพยุงเศรษฐกิจ โดยคาดว่าจะมีการปรับลดอัตราดอกเบี้ยนโยบายลงในครึ่งปีแรกของปีนี้ 2-3 ครั้ง ทำให้ดอกเบี้ยในปีนี้น่าจะอยู่ที่ 1.25% ส่วนในปี 2559 ดอกเบี้ยมีแนวโน้มปรับขึ้นได้ในช่วงไตรมาสที่ 2 แต่หากราคาน้ำมันดิบในตลาดโลกปรับขึ้นไปเกิน 70 เหรียญสหรัฐนโยบายการเงินอาจจะเปลี่ยนจากนี้ เพราะน้ำมันขึ้นจะไปกดดันเงินเฟ้อ" นายยุทธนากล่าว 
ด้านนายบันลือศักดิ์ ปุสสะรังษี รองประธานคณะกรรมการด้านธุรกิจบริการและนโยบายลงทุน สภาหอการค้าแห่งประเทศไทย กล่าวว่า เศรษฐกิจไทยปีนี้ขยายตัวสูงได้อยาก เพราะมีการลงทุนต่ำ แถมทีปัจจัยเสี่ยงจากปัญหาภายนอกประเทศจำนวนมาก จึงมองว่าภาวะเศรษฐกิจในปีนี้ศูนย์วิจัยกสิกรไทยน่าจะคาดได้ใกล้เคียงที่สุด ที่ระดับ 2.8%